Kulħadd jitwieled ħieles u ugwali fid-dinjità u d-drittijiet. Fil-Jum Internazzjonali kontra l-Omofobija, it-Transfobija u l-Bifobija (IDAHOT), l-Unjoni Ewropea tafferma mill-ġdid l-impenn qawwi tagħha li tirrispetta, tipproteġi u tippromwovi t-tgawdija sħiħa u ugwali tad-drittijiet tal-bniedem ta' persuni leżbjani, gay, bisesswali, transġeneru u intersesswali (LGBTI). Madwar id-dinja, individwi għadhom qed jiffaċċjaw il-vjolenza, l-esklużjoni u d-diskriminazzjoni kuljum, minħabba l-orjentazzjoni sesswali reali jew perċepita tagħhom u l-identità tal-ġeneru jew il-karatteristiċi sesswali tagħhom. L-UE għadha partikolarment imħassba li f'69 pajjiż, relazzjonijiet kunsenswali bejn persuni tal-istess sess huma kriminalizzati, bi 11 minnhom għadhom qed iżommu l-piena tal-mewt bħala kastig legali għall-omosesswalità. Il-pandemija tal-COVID-19 wasslet għal livelli saħansitra ogħla ta' vjolenza u diskriminazzjoni kontra persuni LGBTI, inkluż vjolenza domestika, diskors ta' mibegħda online u offline, u reati ta' mibegħda. Huma spiss jiffaċċaw stigma u diskriminazzjoni fl-aċċess għas-servizzi tas-saħħa. Barra minn hekk, il-pandemija wasslet għal tnaqqis fl-ispazju ċiviku u żieda fl-arresti u detenzjonijiet arbitrarji, attakki fiżiċi u trawma psikoloġika għad-difensuri tad-drittijiet tal-bniedem li jipproteġu d-drittijiet tal-persuni LGBTI. Dawn l-atti mhumiex aċċettabbli u l-UE tenfasizza l-importanza li tintemm l-impunità tagħhom. L-UE tieħu azzjoni globalment biex tipprevjeni u tiddenunzja l-forom kollha ta' diskriminazzjoni kontra persuni LGBTI, inkluż il-vjolenza omofobika, bifobika u transfobika, filwaqt li tippromwovi l-aċċess tagħhom għal opportunitajiet indaqs fl-isferi kollha tal-ħajja. Huwa importanti li liġijiet, politika u prattiki diskriminatorji, inkluż il-kriminalizzazzjoni tar-relazzjonijiet kunsenswali bejn persuni tal-istess sess jiġu miġġielda madwar id-dinja. Prattiki bħal dawn jesponu wkoll lill-persuni LGBTI b'mod sproporzjonat għall-qgħad, l-esklużjoni soċjali u l-faqar. L-UE ser tibqa' fuq quddiem nett tal-isforzi biex tiġi żgurata t-tgawdija sħiħa u ugwali tad-drittijiet tal-bniedem ta' persuni LGBTI. Permezz tal-qafas ta' politika intern u estern imġedded tagħha, partikolarment il-Pjan ta' Azzjoni tal-UE dwar id-Drittijiet tal-Bniedem u d-Demokrazija (2020-2024) u l-ewwel Strateġija dwar l-Ugwaljanza tal-LGBTIQ 2020-2025 tal-Kummissjoni Ewropea, l-UE tavvanza l-ugwaljanza fl-isferi kollha tal-ħajja kemm ġewwa kif ukoll barra l-UE. F'konformità mat-tema tal-IDAHOT ta' din is-sena "Together: Resisting, Supporting, Healing!" (Flimkien: Nirreżistu, Nappoġġaw, Infejqu l-Feriti!), l-UE ser tkompli tindirizza d-diskriminazzjoni bbażata fuq l-orjentazzjoni sesswali u l-identità tal-ġeneru, filwaqt li tenfasizza s-sitwazzjoni vulnerabbli tal-persuni LGBTI fl-irkupru mill-COVID-19 u tappella għal soċjetajiet aktar ġusti, aktar inklużivi u sostenibbli. Ser timpenja ruħha permezz ta' djalogu politiku mal-pajjiżi sħab u ser tkompli tappoġġa l-organizzazzjonijiet tas-soċjetà ċivili u d-difensuri tad-drittijiet tal-bniedem għall-protezzjoni u l-promozzjoni tat-tgawdija sħiħa u ugwali tad-drittijiet tal-bniedem ta' persuni LGBTI u r-rispett għad-diversità. Biex niżguraw id-dritt tal-individwi kollha li jkunu ħielsa jgħixu ta' min tassew huma u li jħobbu lil min jagħżlu jeħtieġ li jsiru sforzi konġunt minn kulħadd, kuljum.